CELEX: 32020D1349
Language: fi
Date: 2020-09-25 00:00:00
Title: Neuvoston täytäntöönpanopäätös (EU) 2020/1349, annettu 25 päivänä syyskuuta 2020, tilapäisen tuen myöntämisestä Italian tasavallalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena

29.9.2020   
               
               
                  FI
               
               
                  Euroopan unionin virallinen lehti
               
               
                  L 314/31
               
            
         NEUVOSTON TÄYTÄNTÖÖNPANOPÄÄTÖS (EU) 2020/1349,
         annettu 25 päivänä syyskuuta 2020,
         tilapäisen tuen myöntämisestä Italian tasavallalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672 (1) ja erityisesti sen 6 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Italia pyysi 7 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille.
                  
               
                     (2)
                  
                  
                     On odotettavissa, että covid-19:n leviäminen ja Italian toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Italian julkistalouden alijäämän odotettiin olevan 11,1 prosenttia ja julkisen velan 158,9 prosenttia suhteessa bruttokansantuotteeseen (BKT) vuoden 2020 loppuun mennessä. Komission kesän 2020 väliennusteen mukaan Italian BKT:n ennustetaan supistuvan 11,2 prosenttia vuonna 2020.
                  
               
                     (3)
                  
                  
                     Covid-19:n leviämisen vuoksi huomattava osa Italian työvoimasta on joutunut keskeyttämään työssäkäynnin tai työnhaun. Tämä on johtanut siihen, että johdanto-osan 4–10 kappaleessa tarkoitetut Italian julkiset menot, jotka liittyvät työntekijöiden työajan lyhentämisjärjestelyihin, tukiin itsenäisille ammatinharjoittajille, maatalouden määräaikaisille työntekijöille, viihdealan työntekijöille, urheiluseurojen työntekijöille, kotitaloustyöntekijöille ja tarvittaessa työhön kutsuttaville, lastenhoitoseteleihin, ylimääräisiin vanhempainvapaaetuuksiin ja työkyvyttömyysvapaisiin, itsenäisille ammatinharjoittajille ja yksittäisille yrityksille annettaviin avustuksiin sekä kansanterveystoimenpiteitä tukeviin verohyvityksiin, ovat kasvaneet äkillisesti ja voimakkaasti.
                  
               
                     (4)
                  
                  
                     Italian 7 päivänä elokuuta 2020 päivätyssä pyynnössä mainitut ”lain tasoinen asetus nro 18/2020” (2) ja ”lain tasoinen asetus nro 34/2020” (3) ovat perustana useille toimenpiteille, joita on otettu käyttöön covid-19:n leviämisen vaikutusten lieventämiseksi, mukaan lukien nykyisten työajan lyhentämisjärjestelyjen (Cassa integrazione guadagni) laajentaminen. Toimenpide kattaa 80 prosenttia työsuhteensa säilyttävien työntekijöiden tavanomaisesta palkasta yrityksissä, jotka ovat covid-19:n vuoksi sulkeneet kokonaan tai osittain, enintään 18 viikon ajalta 23 päivän helmikuuta 2020 ja 31 päivän lokakuuta 2020 välisenä aikana.
                  
               
                     (5)
                  
                  
                     Viranomaiset ovat ottaneet käyttöön itsenäisille ammatinharjoittajille ja freelancereille maalis- ja huhtikuulta 2020 maksettavan 600 euron tuen. Freelancerit, joiden ansiot pienenivät maalis- ja huhtikuussa 2020 vähintään 33 prosenttia viime vuoteen verrattuna, ovat myös oikeutettuja 1 000 euron tukeen toukokuulta 2020. Itsenäisille ammatinharjoittajille ja freelancereille, joilla on pakollinen sosiaaliturvavakuutus yksityisissä sosiaaliturvalaitoksissa, myönnetään 600 euron lisätuki maaliskuulta 2020.
                  
               
                     (6)
                  
                  
                     Viranomaiset ovat ottaneet käyttöön erilaisia toimenpiteitä, jotka kohdistetaan tiettyihin ammatteihin, joihin covid-19:n leviäminen on vaikuttanut kielteisesti. Näihin toimenpiteisiin kuuluvat maatalouden määräaikaisille työntekijöille maksettava 600 euron tuki maaliskuulta 2020 ja 500 euron tuki huhtikuulta 2020; viihdealan työntekijöille (joiden vuositulot ovat enintään 50 000 euroa) maksettava 600 euron kuukausittainen tuki maalis-, huhti- ja toukokuulta 2020; urheiluseurojen työntekijöille maksettava 600 euron tuki maalis-, huhti- ja toukokuulta 2020; tarvittaessa työhön kutsuttaville maksettava 600 euron kuukausittainen tuki maalis-, huhti- ja toukokuulta 2020 ja kotitaloustyöntekijöille maksettava 500 euron kuukausittainen tuki huhti- ja toukokuulta 2020.
                  
               
                     (7)
                  
                  
                     Viranomaiset ovat ottaneet käyttöön myös kaksi toimenpidettä varhaiskasvatuspalvelujen ja koulujen sulkemisen vaikutusten johdosta: 50 prosenttia tuloista kattava vanhempainvapaaetuus, jota maksetaan 5 päivän maaliskuuta 2020 ja 31 päivän elokuuta 2020 välisenä aikana enintään 30 päivältä työntekijöille tai itsenäisille ammatinharjoittajille, joilla on alle 12-vuotiaita lapsia (tai yli 12-vuotiaita vammaisia lapsia, jotka käyvät edelleen koulua), ja vaihtoehtona vanhempainvapaaetuudelle enintään 2 000 euron edestä lastenhoitoseteleitä, jotka ovat voimassa saman ajan. Näitä toimenpiteitä voidaan pitää asetuksessa (EU) 2020/672 tarkoitettuja työajan lyhentämisjärjestelyjä vastaavina toimenpiteinä, koska ne tarjoavat työntekijöille ja itsenäisille ammatinharjoittajille tulotukea, jonka avulla voidaan kattaa lastenhoidon kustannuksia koulujen ollessa suljettuina ja näin edistää vanhempien työnteon jatkumista, mikä estää työsuhteen vaarantumisen.
                  
               
                     (8)
                  
                  
                     Lisäksi viranomaiset ovat ottaneet käyttöön ylimääräisen enintään 12 päivän työkyvyttömyysvapaan 1 päivän maaliskuuta 2020 ja 30 päivän huhtikuuta 2020 välisenä aikana sekä ylimääräiset 12 päivää 1 päivän toukokuuta 2020 ja 30 päivän kesäkuuta 2020 välisenä aikana työntekijöille, jotka ovat vakavasti toimintarajoitteisia tai joiden omainen on vakavasti toimintarajoitteinen. Näillä toimilla laajennetaan nykyistä järjestelyä, joka antaa työntekijöille oikeuden kolmeen työkyvyttömyyspäivään kuukaudessa.
                  
               
                     (9)
                  
                  
                     Itsenäisiä ammatinharjoittajia ja yksittäisiä yrityksiä varten on otettu käyttöön avustuksia, joita ei tarvitse maksaa takaisin. Avustuksen määrä lasketaan siten, että otetaan huomioon liikevaihdon supistuminen huhtikuussa 2020 verrattuna huhtikuuhun 2019 (vähintään 1 000 euroa ja enintään 20 prosenttia liikevaihdon supistumisesta).
                  
               
                     (10)
                  
                  
                     Viranomaiset ovat lisäksi ottaneet käyttöön kaksi terveyteen liittyvää toimenpidettä: uusi väliaikainen verohyvitys, joka kattaa 60 prosenttia työturvallisuuden parantamisesta aiheutuvista kustannuksista (enintään 80 000 euroa), ja uusi väliaikainen verohyvitys, joka kattaa 60 prosenttia pienten yritysten, työtilojen ja voittoa tavoittelemattomien yhteisöjen tilojen desinfioinnista ja turvavarusteiden ostamisesta aiheutuvista kustannuksista (enintään 60 000 euroa). Koska verohyvityksistä seuraa valtiolle tulonmenetys, verohyvitysten voidaan katsoa vastaavan julkisia menoja.
                  
               
                     (11)
                  
                  
                     Italia täyttää taloudellisen avun pyytämiselle asetuksen (EU) 2020/672 3 artiklassa säädetyt edellytykset. Italia on toimittanut komissiolle asianmukaisen näytön siitä, että toteutuneet ja suunnitellut julkiset menot ovat kasvaneet 28 811 965 628 euroa 1 päivästä helmikuuta 2020, koska työntekijöiden työajan lyhentämisjärjestelyihin, itsenäisille ammatinharjoittajille, maatalouden määräaikaisille työntekijöille, viihdealan työntekijöille, urheiluseurojen työntekijöille, kotitaloustyöntekijöille ja tarvittaessa työhön kutsuttaville myönnettäviin tukiin, lastenhoitoseteleihin, ylimääräisiin vanhempainvapaaetuuksiin ja työkyvyttömyysvapaisiin sekä itsenäisille ammatinharjoittajille ja yksittäisille yrityksille annettavat avustukset, joita ei tarvitse maksaa takaisin, suoraan liittyvät määrät ovat kasvaneet. Kyseessä on äkillinen ja voimakas kasvu, sillä sekä uudet toimenpiteet että jo käytössä olleiden toimenpiteiden laajentaminen kattavat huomattavan osan yrityksistä ja työvoimasta Italiassa. Italia aikoo rahoittaa kasvaneista menoista 320 000 000 euroa unionin varoilla.
                  
               
                     (12)
                  
                  
                     Komissio on asetuksen (EU) 2020/672 6 artiklan mukaisesti kuullut Italiaa ja varmistanut niiden toteutuneiden ja suunniteltujen julkisten menojen äkillisen ja vakavan kasvun, jotka liittyvät suoraan covid-19:n leviämiseen liittyviin työajan lyhentämisjärjestelyihin ja vastaaviin toimenpiteisiin sekä asiaankuuluviin terveyteen liittyviin toimenpiteisiin, joihin viitataan 7 päivänä elokuuta 2020 päivätyssä pyynnössä.
                  
               
                     (13)
                  
                  
                     Italialle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista. Komission olisi tehtävä päätökset erien ja osaerien maturiteeteista, suuruudesta ja maksamisesta tiiviissä yhteistyössä kansallisten viranomaisten kanssa.
                  
               
                     (14)
                  
                  
                     Tällä päätöksellä ei saisi rajoittaa sisämarkkinoiden toiminnan vääristymiseen liittyvien mahdollisten menettelyjen, erityisesti perussopimuksen 107 ja 108 artiklan mukaisten menettelyjen, tuloksia. Päätöksellä ei poisteta jäsenvaltioille perussopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
                  
               
                     (15)
                  
                  
                     Italian olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Italia on toteuttanut kyseiset menot.
                  
               
                     (16)
                  
                  
                     Päätös taloudellisen avun myöntämisestä on tehty ottaen huomioon Italian tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt, soveltaen samalla yhdenvertaisen kohtelun, solidaarisuuden, oikeasuhteisuuden ja avoimuuden periaatteita. Erityisesti lainan määrä on määritetty niin, että varmistetaan asetuksessa (EU) 2020/672 täsmennettyjen lainasalkkuun sovellettavien toiminnan vakautta koskevien sääntöjen noudattaminen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Italia täyttää asetuksen (EU) 2020/672 3 artiklassa säädetyt edellytykset.
         
         
            2 artikla
            
               1.   Unioni asettaa Italian saataville enintään 27 438 486 464 euron lainan. Lainan keskimääräinen enimmäismaturiteetti on 15 vuotta.
            
            
               2.   Tällä päätöksellä myönnetyn taloudellisen avun saatavuusaika on 18 kuukautta tämän päätöksen voimaantuloa seuraavasta päivästä alkaen.
            
            
               3.   Komissio asettaa unionin taloudellisen avun Italian saataville enintään kymmenessä erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu.
            
            
               4.   Ensimmäinen erä maksetaan sillä edellytyksellä, että asetuksen (EU) 2020/672 8 artiklan 2 kohdassa säädetty lainasopimus on tullut voimaan.
            
            
               5.   Italia maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä tämän artiklan 1 kohdan mukaisesti myönnettyyn lainaan liittyvästä rahoituksesta unionille mahdollisesti aiheutuvat maksut, kulut ja menot.
            
            
               6.   Komissio päättää erien suuruudesta ja maksamisesta sekä osaerien suuruudesta.
            
         
         
            3 artikla
            Italia voi rahoittaa seuraavia toimenpiteitä:
            
                        a)
                     
                     
                        työntekijöille tarkoitettujen nykyisten työajan lyhentämisjärjestelyjen (Cassa integrazione guadagni) laajentaminen, josta säädetään ”lain tasoisen asetuksen nro 18/2020”, sellaisena kuin se on saatettu osaksi lainsäädäntöä ”lailla nro 27/2020”, 19–22 §:ssä ja ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 68–71 §:ssä;
                     
                  
                        b)
                     
                     
                        itsenäisille ammatinharjoittajille tarkoitettu tuki, josta säädetään ”lain tasoisen asetuksen nro 18/2020”, sellaisena kuin se on saatettu osaksi lainsäädäntöä ”lailla nro 27/2020”, 27, 28 ja 44 §:ssä ja ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 84 §:ssä;
                     
                  
                        c)
                     
                     
                        maatalouden määräaikaisille työntekijöille tarkoitetut tuet, joista säädetään ”lain tasoisen asetuksen nro 18/2020” 30 §:ssä ja ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 84 §:ssä;
                     
                  
                        d)
                     
                     
                        viihdealan työntekijöille tarkoitetut tuet, joista säädetään ”lain tasoisen asetuksen nro 18/2020” 38 §:ssä ja ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 84 §:ssä;
                     
                  
                        e)
                     
                     
                        urheiluseurojen työntekijöille tarkoitetut tuet, joista säädetään ”lain tasoisen asetuksen nro 18/2020” 96 §:ssä ja ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 84 §:ssä;
                     
                  
                        f)
                     
                     
                        kotitaloustyöntekijöille tarkoitettu tuki, josta säädetään ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 85 §:ssä;
                     
                  
                        g)
                     
                     
                        tarvittaessa työhön kutsuttaville tarkoitettu tuki, josta säädetään ”lain tasoisen asetuksen nro 18/2020” 44 §:ssä ja ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 84 §:ssä;
                     
                  
                        h)
                     
                     
                        itsenäisille ammatinharjoittajille ja yksittäisille yrityksille annettavat avustukset, joita ei tarvitse maksaa takaisin ja joista säädetään ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 25 §:ssä, niitä menoja varten, jotka liittyvät itsenäisten ammatinharjoittajien ja yhden hengen yritysten tukemiseen;
                     
                  
                        i)
                     
                     
                        vanhempainvapaaetuudet, joista säädetään ”lain tasoisen asetuksen nro 18/2020”, sellaisena kuin se on saatettu osaksi lainsäädäntöä ”lailla nro 27/2020”, 23 ja 25 §:ssä ja ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 72 §:ssä;
                     
                  
                        j)
                     
                     
                        lastenhoitosetelit, joista säädetään ”lain tasoisen asetuksen nro 18/2020”, sellaisena kuin se on saatettu osaksi lainsäädäntöä ”lailla nro 27/2020”, 23 ja 25 §:ssä ja ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 73 §:ssä;
                     
                  
                        k)
                     
                     
                        työkyvyttömyysvapaat, joista säädetään ”lain tasoisen asetuksen nro 18/2020”, sellaisena kuin se on saatettu osaksi lainsäädäntöä ”lailla nro 27/2020”, 24 §:ssä ja ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 74 §:ssä;
                     
                  
                        l)
                     
                     
                        työturvallisuuden parantamiseen liittyvät verohyvitykset, joista säädetään ”lain tasoisen asetuksen nro 34/2020”, sellaisena kuin se on saatettu osaksi lainsäädäntöä ”lailla nro 77/2020”, 120 §:ssä;
                     
                  
                        m)
                     
                     
                        työtilojen desinfiointiin ja turvavarusteiden hankintaan liittyvät verohyvitykset, joista säädetään ”lain tasoisen asetuksen 34/2020”, sellaisena kuin se on saatettu osaksi lainsäädäntöä ”lailla nro 77/2020”, 125 §:ssä.
                     
                  
         
            4 artikla
            Italian on ilmoitettava suunniteltujen julkisten menojen toteutumisesta komissiolle viimeistään 30 päivänä maaliskuuta 2021 ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä.
         
         
            5 artikla
            Tämä päätös on osoitettu Italian tasavallalle.
            Tämä päätös tulee voimaan päivänä, jona se annetaan tiedoksi vastaanottajalle.
         
         
            6 artikla
            Tämä päätös julkaistaan Euroopan unionin virallisessa lehdessä.
         
         
            Tehty Brysselissä 25 päivänä syyskuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 159, 20.5.2020, s. 1.
         
            (2)  Lain tasoinen asetus nro 18/2020, sellaisena kuin se on saatettu osaksi lainsäädäntöä lailla nro 27/2020.
         
            (3)  Lain tasoinen asetus nro 34/2020, sellaisena kuin se on saatettu osaksi lainsäädäntöä lailla nro 77/2020.